stanford-oval/wikipedia huggingface dataset:
אזוביון

| אזוביון |
| --- | --- |

מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים
סדרה:: צינוראים
משפחה:: שפתניים
סוג:: אזוביון
מינים
 בארץ ישראל:  אזוביון דגול - L. stoechas  אזוביון מדברי - L. coronopifolia  אזוביון שעיר - L. pubescens
שם מדעי
 Lavandula ‏לינאוס, 1753
אֲזוֹבְיוֹן (שם מדעי: Lavandula; שם נפוץ: לָבֶנְדֶּר) הוא סוג של בני-שיח או לעיתים רחוקות צמח עשבוני רב-שנתי ממשפחת השפתניים. הסוג כולל 41 מינים שתפוצתם באפריקה ובאסיה, ממקרונזיה ועד מזרח התיכון. שבעה מינים נפוצים באירופה וארבעה בישראל וסביבתה. מלבד אזוביון דגול הגדל בר בעיקר במישור החוף גדלים בר בישראל שני מינים נוספים אוהבי חום באזורים מדבריים: אזוביון מדברי ואזוביון שעיר. מין רביעי הוא אזוביון משונן הגדל בעיקר בר בדרום ירדן (אדום) ומשמש לנוי בגינות לנוי. מין מפורסם נוסף הוא אזוביון רפואי, שהוא הלבנדר המשמש לבישום, לחיטוי, לתבלין ולמרפא.
השם הלועזי הנפוץ לָבֶנְדֶּר מתייחס לרוב למין המוכר ביותר שהוא אזוביון רפואי (Lavandula angustifolia, בעבר Lavandula officinalis) שמפרחיו מפיקים שמן אתרי, לצורכי הארומתרפיה. השם המדעי גזור מן המלה הלטינית lavare, שפירושה רחצה, משום שבעבר הצמח שימש לבישום מי האמבט.
דבורה יונקת צוף מפרח לבנדר
מוצרי לבנדר למכירה בשוק בסן פרנסיסקו.
שדה אזוביון בפרובאנס, דרום צרפת
מאפיינים

מיני האזוביון בני-שיח או עשבים רב-שנתיים. הגבעולים רְבוּעִים. הלוואים נעדרים.
העלים נגדיים, פשוטים או מנוצים פעם או פעמיים, שפתם תמימה או משוננת.
התפרחות אמיריות (צומחות מקצה הגבעול) מסוג תִּפְרַחַת מְסֻיֶּמֶת. הפרחים ערוכים בדורים מדומים לאורך גבעול התפרחת ועל פי רוב יוצרים בקצהו כעין שיבולת צפופה. בכל דור 2 עד 10 פרחים ובתחתיתה חפים.
הפרחים דו-מיניים, בעלי עטיף כפול, דו-שפתניים ובעלי עוקץ קצר או כמעט יושבים. החפיות של הפרחים קצרים מאוד או נעדרים.
הגביע דמוי צינור, בעל 13 עד 15 עורקים, ודו-שפתנית עם 5 שיניים קצרות. בשפה העליונה שן אחת מורחבת ולה יותרת קודקודית דמוית לב או דמוית ביצה. בשפה התחתונה 4 שיניים שוות או לעיתים בעלת 2 שיניים בלבד. השיניים הללו צרות יותר מזאת של השפה העליונה. הגביע משתייר ומעט מתרחב לאחר ההפריה.
הכותרת דו-שפתנית, צבעה כחול או סגול. צינור הכותרת בולט במידה רבה מן הגביע, הלוע מתרחב. האונות שוות זו לזו או בלתי שוות. במקרה האחרון מפורצת השפה העליונה של הכותרת לשתי אונות השפה התחתונה לשלוש אונות. השפה העליונה שטוחה פחות או יותר או קמורה מבפנים ובדרך כלל קצרה מהשפה התחתונה.
האבקנים 4, מעורים בצינור הכותרת וחבויים בתוכה, הזרים מופרדים האחד מן השני. הזוג הקדמי ארוך מהזוג האחורי. המאבקים עם 2 לשכות, ראשי המאבקים נפגשים ביניהם ונפתחים לאורך.
השחלה עילית, בעלת 4 מגורות ובכל מגורה ביצית אחת זקופה ועמוד השחלה יוצא מבין המגורות, מבסיס השחלה ומתפצל בראשו לשתי זרועות. שתי הצלקות פחוסות, ביציות ומחוברות ביניהן.
הפרי מסוג מַפְרֶדֶת (schizocarp) שעשוי 4 פרודות חד-זרעיות ועטופות בגביע משתייר.
הפרודות חד-זרעיות חלקות, קירחות ומבריקים ובעלי עובר ישר.
תפוצה

מיני האזוביון נפוצים בכל אגן הים התיכון מזרח התיכון, ומזרחה עד הודו. בצפון אפריקה תפוצתו מדרימה למדינות כמו אתיופיה סודן וצ'אד. מיני התרבות גדלים באוסטריה, יוגוסלביה, בבולגריה, בקרים, בניו יורק, בצפון ניו זילנד, בדרום ניו זילנד, בוונצואלה, בוורמונט, במערב הימלאיה, באיים האזוריים, באיי מריאנה ובאיי נורפוק.
היסטוריה

היוונים קראו לצמח "נרדוס" על שם העיר המסופוטמית נהרדעא הנמצאת על גדות תעלה בין הפרת לחידקל (מיקומה הארכאולוגי לא ידוע). מין דומה לאזוביון הצומח בדרום מזרח אסיה, שימש כצמח רפואי להכנת שיקויים ומשחות, ובשפות המקומיות נקרא "שיבולת נרד".
שם הצמח "שיבולת-נרד" נמנה בין אחד עשר הסממנים של הקטורת בבית המקדש. אמנם אינו נזכר במפורש בין סממני הקטורת שצוינו במקרא, אבל בהלכה למשה מסיני נמסר שהוא אחד מהסממנים. במקרא בשיר השירים, מוזכר הנרד שלוש פעמים כדוגמה לצמח בעל ריח טוב כגון בפסוק: "עַד שֶׁהַמֶּלֶךְ בִּמְסִבּוֹ נִרְדִּי נָתַן רֵיחוֹ" (א', י"ב). לפי חלק מהדעות בהן של רש"י, ה-נרד הוא צמח האזוביון.
הצמח נותן את ריחו, בעיקר בעקבות מלילה של עליו, או באביב, מן הפרחים.
מיני הבר והנוי בישראל וסביבתה > מיני הבר

אזוביון דגול (שם מדעי: .Lavandula stoechas L) - הוא בן-שיח ים-תיכוני, נדיר ובסכנת הכחדה. הוא גדל על קרקעות חול-חמרה, במישור החוף ולמרגלות החרמון: בעמק יעפורי ובהר קטע.
אזוביון מדברי (שם מדעי: .Lavandula coronopifolia Poir) - בן שיח מדברי, שעליו קרחים, גזורים ומנוצים פעם אחת וגבעוליו רבועים וזקופים. התפרחות שלו לא צפופות, מוארכות ומרוחקים זה מזה.
אֲזוֹבְיוֹן מְשֻׁנָּן (.Lavandula dentata L) - בן-שיח ארומטי אטרקטיבי עם היסטוריה ארוכה של תרבות, והוא שימש במיוחד כצמח חממה בחצי הכדור הצפוני בגלל עונת פריחת החורף הממושכת שלו. אזוביון משונן הוא צמח בר נדיר מאוד בדרום ממלכת ירדן שגדל על מחשופים של סלעים קשים. אך, כצמח בר תפוצתו הטבעית משתרעת במערב אגן הים התיכון (האיים הבאלריים, ספרד, מרוקו ואלג'יריה), בצפון מזרח אפריקה הטרופית (אריתריאה ואתיופיה), בדרום ירדן ובחצי האי ערב (ערב הסעודית ותימן). מין זה מאופיין בחפים צבעוניים, "דגלים" בראש התפרחת, בעלים גזורים-מנוצים פעם אחת ואורכם 2.5 עד 4 ס"מ. בפרחים ארגמניים כהים ולעומת אזוביון דגול פרחיו אינם מאורגנים בטורי אורך סדורים.
אזוביון שעיר - (שם מדעי: .Lavandula pubescens Decne) - בן שיח מדברי, שעליו שעירים, גזורים ומנוצים פעמיים וגבעוליו רבועים וזקופים. התפרחות שלו צפופות, קצרות וקרובות מאוד זה לה.
מיני הבר והנוי בישראל וסביבתה > מיני הנוי

אזוביון מנוצה (.Lavandula pinnata L.f) -
אֲזוֹבְיוֹן מְשֻׁנָּן (.Lavandula dentata L) - ראה בפסקה על מיני הבר.
אזוביון רפואי (.Lavandula angustifolia Mill) - בן- שיח שגובהו 1 עד 2 מ'. העלים מכוסים בשערות קצרות הדוקות, מוארכים או דמויי-אזמל, אורכם כ-5 ס"מ. שפתם מקופלת לאחור. החפים המלווים את הדורים דמויי מעוינים או סגלגלים ומחודדים. בכל דור 6 עד 10 פרחים. פרחים סגולים בהיר ואורכם 6 עד 12 מ"מ.
אזוביון שסוע (.Lavandula multifida L) - עשב דו-שנתי בעל עלים שסועים מנוצים פעם או פעמיים לאונות צרות. העלים המלווים את הפרחים דמויי-ביצה ושעירים. השיבות לא צפופה מאוד. בכל דור יש 2 פרחים.
הבסיס ללבנדר בישראל

מוריס נאמן מדריך חקלאי מטעם הסוכנות היהודית מטובי המומחים ומי שהניח את התשתית לגידול הלבנדר ותוצריו בישראל. בשנת 1984 יצא מוריס להתלמד בצרפת בשדות הלבנדר בפרובנס וכתב את הנחיות הגידול של הלבנדר והתאמתו לאקלים הישראלי. במשך 40 שנה בעבודתו בסוכנות היהודית בחטיבה להתיישבות חקלאית בחבל הצפון (הגליל ורמת-הגולן) היה שותף להנחת התשתיות החקלאיות בחבל ארץ זה ובתוכם גידולי הצמחים, הפרחים, התבלינים והירקות. ב-1987 הוציא את חזונו לידי מעשה והציע לתושבים במושב כנף ברמת-הגולן לשתול שדות לבנדר בכדי להפיק מהם שמן ארומטי ושאר המוצרים. "דן, תגדל לבנדר תייבש אותו, שים בתוך שקיות בד ותחליף לי את הנפטלין בארונות בארץ ישראל". היום אפשר להנות מהתוצרים בחוות הלבנדר "עזיזו" לבנדר מהגולן.
שימושים

השמן האתרי המופק מלבנדר מכיל חומרים רבים, העיקריים שבהם הם לינלאול ולינליל אצטט. קיים מכלוא בין מיני לבנדר הנקרא "לבנדין" שגם הוא משמש להפקת שמן אתרי, ואף נפוץ בגינות רבות בארץ. במטבח הצרפתי משמש הלבנדר אחד המרכיבים בתערובת התבלינים הרב דה פרובאנס.
שמן הלבנדר יודע ברפואה העממית כמרגיע, מפחית חרדות ומתחים ומעודד שינה. אמנם, קיימים מחקרים המראים כי צריכה אוראלית של שמן לבנדר יכולה לסייע לחרדה. עם זאת, בשל מגבלות מחקריות כגון גודל מדגם קטן, לא ניתן להגיע למסקנות ברורות לגבי מידת האפקטיביות. לא ברור גם אם ארומתרפיה בעזרת שמן לבנדר יכולה לסייע לחרדה או לבעיות אחרות. משמן הלבנדר מופקת תרופה בשם לשיאה (lasea), המיועדת לטיפול בחרדה והניתנת ע"פ מרשם רופא למבוגרים.
שמן אתרי אחר מופק מתוך אזוביון רחב-העלים (L. latifolia).
גלריה

אזוביון רפואי
אזוביון משונן
אזוביון מדברי בנגב
אזוביון מנוצה
אזוביון דגול
פרח האזוביון השסוע
אזוביון קנרי (L.canariensis)
מינים שונים של אזוביון
הערות שוליים

↑  Lavandula, POWO plants of the World Online. Published on the Internet
↑  [Lavandula Lavandula], https://www.worldfloraonline.org/taxon/wfo-4000020772, ‏24-11-2023
↑  אזוביון, באתר צמחיית ישראל וסביבתה
1 2  מיכאל זהרי, מגדיר חדש לצמחי ישראל, מהדורה חדשה מתוקנת ומורחבת, תל אביב: עם עובד, 1989, עמ' 377-81
1 2  א. פאהן, ד. הלר, מ. אבישי, מגדיר לצמחי התרבות בישראל, תל אביב: הוצאת הקיבוץ המאוחד, 1998, עמ' 366-372
↑  נעמי פינברון-דותן, אבינעם דנין, המגדיר לצמחי בר בארץ ישראל, ירושלים: כנה, 1998, עמ' 550-9
↑  על השיבולת נרד, באתר מכון המקדש
1 2 3  Lavender, NCCIH (באנגלית)
↑  עלון לצרכן של התרופה לשיאה מטעם משרד הבריאות, גרסה מ-1986.
↑  לשיאה, באתר ויקי תרופות
| --- | --- |
בקרת זהויות :  NLI: 987007558011605171  LCCN: sh85075112  NDL: 00577234  NKC: ph961525
הבאטמן

ערך זה עוסק בסדרה מצוירת. אם התכוונתם לסרט, ראו .
| --- | --- |
הבאטמן
הבאטמן
 מבוסס על:  באטמן 
 סוגה:  אנימציה לילדים, פעולה
 יוצרים:  מייקל גוגן   דוויין קפיזי (Duane Capizzi)
 מדבבים:  רינו רומנו   אליסטר דאנקן   דניאל ג'ודוביץ   אדם וסט   רוברט אנגולד   דן קאסטלנטה
 מדבבים בעברית:  מתי אטלס   אוהד שחר   גלעד קלטר   מולי שולמן
 ארץ מקור:  ארצות הברית
 שפות:  אנגלית 
 מספר עונות:  5
 מספר פרקים:  65
 הפקה
 חברת הפקה:  האחים וורנר 
 הפצה:  האחים וורנר טלוויזיה 
 מוזיקה:  דייב אוונס   אנדי סטורמר (Andy Sturmer)
 אורך פרק:  21 דק'
 שידור
 רשת שידור:  Kids' WB   קרטון נטוורק
 רשת שידור בישראל:  ערוץ הילדים
 תקופת שידור מקורית:  1 בספטמבר 2004 – 8 במרץ 2008
 קישורים חיצוניים
 דף התוכנית ב-IMDb
 
"הבאטמן" היא סדרת אנימציה מבית האחים וורנר ששודרה בערוץ Kids' WB ובערוץ קרטון נטוורק האמריקאיים משנת 2004 ועד לשנת 2008. היא מבוססת על הקומיקס באטמן.
סקירה

| עונה | פרקים | פרקים | תאריכי שידור בארצות הברית> הפרק הראשון | תאריכי שידור בארצות הברית> הפרק האחרון | תאריכי שידור בארצות הברית> ערוץ |
| --- | --- | --- | --- | --- | --- |
| 1 | 13 | 13 | 11 בספטמבר 2004 | 7 במאי 2005 | קרטון נטוורק Kids' WB |
| 2 | 13 | 13 | 14 במאי 2005 | 10 בספטמבר 2005 | קרטון נטוורק Kids' WB |
| 3 | 13 | 13 | 17 בספטמבר 2005 | 13 במאי 2006 | Kids' WB |
| 4 | 13 | 13 | 23 בספטמבר 2006 | 5 במאי 2007 | Kids' WB |
| 5 | 13 | 13 | 22 בספטמבר 2007 | 8 במרץ 2008 | Kids' WB |
סגנון

סגנון הציור מזכיר במקצת אנימה וכן סדרות כמו הטיטאנים והרפתקאות ג'קי צ'אן.
עיצוב הדמויות, כמו זו של הג'וקר, שונה מעיצוב הדמויות בספרי הקומיקס ובסדרות הקודמות של באטמן. העיצוב המחודש והטכנולוגיה החדישה אפשרה לדמויות להפגין יכולת תנועה משופרת. הג'וקר, למשל, מבצע בסדרה זו היפוכים ומכות שלא הוצגו בסדרות הקודמות.
באטמן עצמו, אדם ללא כוחות-על, מבצע מהלכים כמו קפיצות באוויר.
הסדרה גם מתאפיינת בצילום[דרושה הבהרה] בנוסח "זמן קליע" ("Bullet time"): שילוב של תנועה איטית וסיבוב מצלמה סביב עצם נתון בזמן שאותו עצם עדיין נע.
גם המוזיקה בסדרה זו שונה מקודמותיה. עד "הבאטמן" המוזיקה בסרטים ובסדרות של באטמן נטתה למוזיקה קלאסית רגועה למדי.
פסקול סדרה זו מורכב ממוזיקת רוק, ומכיל שירים של U2 ולהקות רוק מפורסמות אחרות.
תקציר העלילה

הסדרה מתארת את חייו של ברוס ויין החל מראשית דרכו בתור הבאטמן. משטרת גות'אם סיטי מסמנת את הבאטמן כפושע ורודפת אחריו.
תקציר העלילה > עונה 2

העונה השנייה מציגה נבלים ותיקים שגם הם עברו שינוי עיצובי:
החידה: עבר שינוי והפך להאקר מחשבים מתוחכם. כמו במקור, הוא לובש בגדים ירוקים נוצצים ומשחק משחקי חידות עם באטמן.
הוגו סטריינג': סטריינג' הוא הפסיכולוג של כלא ארקהם, ותפקידו הוא לעזור לאסירים להבריא מהטירוף שלהם, אך במקום זאת סטריינג' מנסה להיכנס לתוך המוח החולני של הפושעים ולהבין את מקור הבעיות. לסטריינג' לא אכפת במי הוא פוגע כל עוד הוא מגיע לפתרון.
רגדול: רגדול הוא מעין חידוש של "הדחליל". הוא פושע קטלני בעל מראה דמוי בובה. רגדול יכול להשחיל את גופו לכל מקום. הוא יכול למתוח את גופו לכל כיוון ולהפוך לכדור קטן וקטלני.
ספלביינדר: קוסם היפנוטי בעל שלוש עיניים שיכול לגרום לאנשים מסוימים לעשות ככל שעולה על דעתו.
קילר קרוק: קרוק הוא יצור ירוק, גדול ורשע המסוגל לחיות מתחת למים. המטרה של קרוק היא להציף את גות'אם ולהפוך אותה למעין גרסה אפלה של ונציה.
סולומון גרנדי : זומבי אפל שנרצח לפני מאה שנה. גרנדי נראה כאן כמו שלד מתפורר והוא מסוגל להפוך למעין רוח רפאים.
תקציר העלילה > עונה 3

העונה השלישית מתקיימת לאחר האירועים המתרחשים ב-DVD באטמן נגד דרקולה והיא מציגה עוד דמויות ותיקות שגם הן עברו שינוי:
פויזן אייבי (קיסוס רעיל): לאחר שעברה תאונה, פויזן אייבי הופכת לשילוב בין בת אנוש לצמח רעיל עם ניחוח שמהפנט אנשים לעשות כרצונה.
ג'י-האד: מכונאי שהפך לפושע המסוגל להפוך כל כלי רכב לכלי מהיר ביותר. ג'י-האד יוצא למירוץ מול הבאטמוביל של באטמן.
מקסי זאוס: מקסי זאוס רוצה להפוך לראש העיר הבא ומשתמש בחליפה מיוחדת שדומה לחליפה של האל זאוס כדאי לזרוע פחד ולנסות לנצח בבחירות ברמאות.
טומבלור: טומבלור הוא דמות שהופיעה לראשונה בעונה השלישית והוא מזכיר מאוד את "מקס המשוגע" מבאטמן הדור הבא. הוא משתמש בכלי נפץ שונים ואוהב לשמוע את צליל הפיצוץ.
תקציר העלילה > עונה 4

לפי דברי היוצרים, העונה הרביעית היא הגדולה ביותר, ושהיא לא האחרונה כשלפיהם, הסדרה תוציא לפחות חמש עונות. בעונה הרביעית, עיצובו של באטמן משתנה מבחינה חיצונית - הוא יופיע רזה יותר, מבנה פנים מבוגר יותר ושיער בתסרוקת מכובדת ופחות פרועה. דמותו של רובין (דיק גרייסון) יצטרף לצוות בפרק בשם "ענייני משפחה". הפינגווין יהפוך לאויב שונה במקצת כשהוא מגייס לעצמו את אחוות הגנגסטרים בגות'אם והופך לאחד מראשי הפשע המסוכנים במעמד הגבוה, מה שאומר שהוא לא יגנוב ביצים ופסלים של ציפורים יותר, אלא יתעסק בפשעים יותר חשובים.
פני חימר השני מצטרף לסדרה, אדם נוסף שנופל קורבן לתאונה שכתוצאה ממנה הופך לקליי-פייס אחר, בפרק שקרוי על שמו בהופעתו הראשונה בסדרה. הוגו סטריינג', שאחרי מאורעות העונה השלישית כלוא בארקהם אסיילום, מנסה לבנות עולם חדש מגות'אם באמצעות זומבים. המסיכה השחורה, אחד מהאויבים הגדולים של באטמן בקומיקס מופיע לראשונה. כמו כן, קילר מות' השכיר יצטרף בעונה זו. בנוסף, הפרק "יחידים במינם" שנכתב על ידי הכותב פול דיני, שמציג את הארלי קווין החדשה ואת סיפור אהבתה לג'וקר. איש החידה חוזר לנקמה בפרק קאמבק מיוחד, ומתרחש אירוע גדול שבו גות'אם סיטי עומדת על סף חורבן בגלל פלישת חייזרים. בפרק זה ימצא לצדו של באטמן הצייד ממאדים, חבר מליגת הצדק בעיצוב חדש, כאשר בסוף הפרק באטמן והצייד יפגשו כמה מחברי ליגת הצדק, ביניהם הוקמן, החץ הירוק, פלאש והפקח הירוק. העונה יצאה באמריקה ב-23 בספטמבר 2006.
תקציר העלילה > עונה 5

ב-8 בפברואר 2007 הוכרז ש"הבאטמן" קיבלה עונה חמישית. היא התחילה באותה שנה ב-22 בספטמבר. הפרק האחרון של העונה והסדרה שודר ב-8 במרץ 2009 ב-Kids WB.
הטכנולוגיה של הבאטמן

הבאטמן כרגיל נעזר בטכנולוגיה חדשנית במאבק מול נבלים בעיר גות'אם. בסדרה זו זו טכנולוגיה חדשנית ועתידנית במיוחד.
רשת העטלף: מחשב ורשת תקשורת אלחוטית המקשרת בין כל אמצעי הטכנולוגיה של באטמן ומאפשרת לו לשלוט בהם ממסוף הכיס שלו. מסופים נוספים נמצאים במחשב של מערת העטלף ובבאטמוביל.
החליפה: בכל חמש העונות של הסדרה החליפה של באטמן היא החליפה הקלאסית: חליפת עור אפורה עם תחתונים, גלימה, מסכה, מגפיים וכפפות שחורות-כחולות, חגורה צהובה ועיגול צהוב ובתוכו עטלף שחור קטן על החזה. בנוסף, יש לבאטמן חליפה נוספת מיוחדת נגד מלחמה בדוקטור קרח: חליפה זו זהה לחליפת העטלף המקורית אך במקום שחור צבעה הוא תכלת חיוור, ויש בה שני רובים יורי אש שמחוברים לחליפה. חליפה זו מגנה על גופו של באטמן מפני הקור.
באטראנג (בומרנג בצורת עטלף), עד כה היה הבאטראנג בצורת עטלף שחור וקטן. ב"הבאטמן" הבאטראנג נהיה גדול יותר ופסים כחולים מעטרים אותו. הבאטראנג החדש הוא בעל מחשב פנימי והמסוגל לגרום ליותר כאב. בנוסף הוא משמש את באטמן ככלי-נשק, בו הוא אוחז כמו סכין. ישנם גם באטרנגים קטנים שמשמשים למעקב אחרי פושעים. באטראנגים אחרים שמשמשים כפצצות וכסכינים קטנים וגם באטראנג מתביית.
רובה חבלים: כמו בשאר הגרסאות של באטמן, זהו אקדח שממנו נורה חבל. עד כה האקדח של באטמן היה מעין שלט שחור חסר צורה, אך בסדרה זו זהו אקדח אמיתי, בצבעי שחור-אפור עם פסים כחולים, המסוגל לירות חבלי ברזל.
כנפי העטלף: פריט נוסף שנלקח מסיפורים של באטמן הוא "כנפי העטלף". זהו מכשיר שנותן לבאטמן שתי כנפי עטלף שחורות ענקיות היוצאות מתיק שעל גבו. דבר שהתווסף לכנפי העטלף הוא יכולת האצה, כעת יש נייטרו לכנפיים, המאפשרות לבאטמן לטוס במהירות גבוהה.
חליפת תעופה: חליפה עתידנית המסוגל לעוף בעזרת טיל קטן על גבו דומה לזו של פיירפלי רק בצבע כחול הופיעה בעונה הראשונה בפרק "החום הגדול".
כלי רכב :
הבאטמוביל (המכונית של באטמן): מכונית ספורט שחורה בעלת פסים כחולים, עם נייטרו המוצב בתוך תא המטען. בשונה מחלק מהגרסאות, הבאטמוביל איננה ארוכה. בעונה השלישית בפרק RPM (סל"ד) הבאטמוביל נהרס ובאטמן נאלץ לבנות אחד חדש ומשודרג יותר.
הבאטווינג (המטוס) - גם מבנה הבאטווינג שונה ממטוס ענק שחור למטוס קטן. המטוס טס במהירות הקול ומסוגל לירות טילים קטנים והרסניים מתוכו.
אופנוע מרוצים שחור. בעונה הרביעית יש לסיידקיקים אופנועים יותר קטנים וצבעוניים.
באטבואט הבאטבואט בסדרה הוא אופנוע ים ולא סירה.
פרסים

הסדרה זכתה בפרס אנני עבור סדרת הטלוויזיה המצוירת הטובה לשנת 2004.
בשנת 2006 זכתה הסדרה במספר פרסי אמי לתוכניות בשעות היום, בהם הסדרה הטובה המונפשת המיוחדת הטובה ביותר.
DVD של הסדרה

הבאטמן: אימון למען הכוח - פרקים 1-3
הבאטמן: האיש שיהפוך לעטלף - פרקים 4-6
הבאטמן: כל העונה הראשונה - יצא ב-11 בפברואר 2006 - פרקים 1-13
הבאטמן: כל העונה השנייה - יצא ב-19 בספטמבר 2006 - פרקים 14-26
הג'וקר
23 באוקטובר

23 באוקטובר הוא היום ה-296 בשנה (297 בשנה מעוברת), בשבוע ה-43 בלוח הגרגוריאני. עד לסיום השנה, נשארו עוד 69 ימים.
אירועים היסטוריים ביום זה

42 לפנה"ס – קרב פיליפי השני: צבאו של מרקוס יוניוס ברוטוס מובס סופית על ידי צבאותיהם של מרקוס אנטוניוס ואוקטביוס והוא מתאבד לאחר מכן
1086 – קרב א-זלאקה: המוסלמים מביסים את כוחות ממלכת קסטיליה הנוצרית
1739 – פורצת מלחמת אוזנו של ג'נקינס בין בריטניה לספרד
1915 – כ-30,000 נשים צועדות בשדרה החמישית בניו יורק, בתביעה לקבלת זכות בחירה
1936 – אדולף היטלר ובניטו מוסוליני יוצרים את ציר רומא-ברלין
1942 – פורץ קרב אל-עלמיין במצרים
1946 – נוסד קיבוץ עין צורים
1956 – פורץ המרד ההונגרי נגד השלטון הסובייטי
1983 – בפיגוע התאבדות כפול נהרגים בביירות 241 לוחמים אמריקנים ו-58 צרפתים
1986 – תחילת השידורים הניסיוניים של ערוץ 2
1998 – בנימין נתניהו ויאסר ערפאת חותמים על הסכם ואי
2002 – תחילת משבר בני הערובה בתיאטרון במוסקבה
2011 – רעידת אדמה בעוצמת 7.3 בסולם ריכטר מתרחשת בטורקיה
2012 – תקיפת מפעל התחמושת "ירמוך" בסודאן
נולדו

1491 – איגנטיוס הקדוש מלויולה, מייסד מסדר הישועים (נולד ב-1556)
1715 – פיוטר השני, קיסר האימפריה הרוסית בשנים 1727–1730 (נפטר ב-1730)
1801 – אלברט לורצינג, מלחין גרמני (נפטר ב-1851)
1889 – אבשלום פיינברג, ממייסדי הארגון ניל"י (נהרג ב-1917)
1909 – מוחמד לטיף, כדורגלן מצרי (נפטר ב-1990)
1925 – ג'וני קרסון, מנחה טלוויזיה אמריקאי (נפטר ב-2005)
1925 – מאנוס חג'ידאקיס, מלחין יווני (נפטר ב-1994)
1933 – יגאל תומרקין, צייר ופסל ישראלי (נפטר ב-2021)
1935 – אריה משה אליהו קפלן, רב אורתודוקסי אמריקני (נפטר ב-1983)
1937 – יעקב העליון, עיתונאי ישראלי (נפטר ב-2021)
1937 – איתנה פדן, מיקרוביולוגית וביוכימאית ישראלית
1940 – פלה, שחקן כדורגל ברזילאי (נפטר ב-2022)
1940 – יוסי שריד, שר החינוך בממשלת ישראל, חבר כנסת ופוליטיקאי מטעם מפלגת מרצ (נפטר ב-2015)
1941 – נחום נריה, ראש ישיבת "תורה בציון" באפרת ומייסד ארגון "משואה"
1942 – מייקל קרייטון, סופר אמריקאי (נפטר ב-2008)
1942 – נועה סקלי, כדורסלנית ישראלית
1947 – עבד אל-עזיז א-רנתיסי, טרוריסט פלסטיני (נהרג ב-2004)
1948 – אהוד גרף, עיתונאי ומגיש ישראלי
1949 – אורי אברהמי, שחקן תיאטרון ישראלי
1949 – מייה הורוביץ, גנטיקאית ישראלית
1954 – אנג לי, במאי קולנוע אמריקאי יליד טאיוואן
1957 – פול קגאמה, נשיא רואנדה
1960 – רנדי פאוש, פרופסור אמריקני למדעי המחשב (נפטר ב-2008)
1960 – אלימור זילברמן, עיתונאית, עורכת אופנה ואשת טלוויזיה ישראלית
1960 − מירווה אחמדזאי, מפיק מוזיקלי צרפתי
1961 – אנדוני זוביזרטה, שוער כדורגל ספרדי-בסקי
1963 – ראשידי יקיני, כדורגלן ניגרי ששיחק בעמדת החלוץ (נפטר ב-2012)
1964 – רוברט טרוחיו, בסיסט להקת המטאל מטאליקה
1972 – טיפני מילברט, שחקנית כדורגל אמריקאית
1976 – ראיין ריינולדס, שחקן ומפיק קנדי
1976 – יונתן פז-בוגנים, שחקן, זמר, מורה למתמטיקה ותיאטרון ורקדן ישראלי
1979 – דני דויטש, חזאי וכתב טלוויזיה ישראלי
1979 – אלי אלטוניו, שחקן ישראלי
1980 – מעין רוגל, סופרת ותסריטאית ישראלית
1983 – אילה זילברמן, שחקנית ישראלית
1986 – אמיליה קלארק, שחקנית אנגלייה
1995 – אגנס טירופ, אתלטית קנייתית (נפטרה ב-2021)
נפטרו

42 לפנה"ס – מרקוס יוניוס ברוטוס, אחד מראשי הקשר לרציחתו של יוליוס קיסר (נולד ב-85 לפנה"ס)
1157 – סוון השלישי, מלך דנמרק (נולד ב-1125)
1456 – ג'ובאני דה קפסטראנו, קדוש נוצרי (נולד ב-1386)
1872 – תאופיל גוטייה, משורר, סופר ומבקר צרפתי (נולד ב-1811)
1874 – אברהם גייגר, ממייסדי היהדות הרפורמית (נולד ב-1810)
1887 – אליהוא וושבורן, פוליטיקאי אמריקני (נולד ב-1816)
1892 – אמין פאשא, רופא, חוקר טבע ומושל אקווטוריה (נולד ב-1840)
1893 – אלכסנדר בטנברג, נסיך בולגריה (נולד ב-1857)
1896 – קולומבוס דלאנו, חבר בית הנבחרים ומזכיר הפנים של ארצות הברית (נולד ב-1809)
1950 – אל ג'ולסון, זמר, שחקן וקומיקאי יהודי-אמריקאי (נולד ב-1886)
1963 – משה דפנא, מחנך ומשורר עברי (נולד ב-1884)
1968 – אלפרד נוימן, אדריכל יהודי-צ'כי (נולד ב-1900)
1980 – טיבור רוזנבאום, איש עסקים יהודי ופעיל ציוני (נולד ב-1923)
1991 – רפי פסחזון, מוזיקאי, מנחה זמר עברי ומנצח על חבורות זמר (נולד ב-1937)
2000 – יוקוזונה, מתאבק אמריקאי (נולד ב-1966)
2003 – סונג מיילינג, אשתו של המנהיג הסיני צ'יאנג קאי שק (נולדה ב-1898)
2003 – קווין מגי, כדורסלן אמריקאי ששיחק בקבוצת הכדורסל של מכבי תל אביב בשנים 1984–1990 (נולד ב-1959)
2011 – אמנון סלומון, צלם קולנוע ישראלי, זוכה פרס אופיר לצילום (נולד ב-1940)
2011 – מרקו סימונצ'לי, רוכב מרוצי אופנועים איטלקי (נולד ב-1987)
2016 – ח'ליפה בן חמד אאל ת'אני, אמיר קטר השישי (נולד ב-1932)
2019 – מרסל ניניו, מגיבורי "העסק הביש" (נולדה ב-1929)
2020 – מרדכי בן-חורין, אדריכל ישראלי (נולד ב-1930)
2020 – יהודה בארקן, שחקן קולנוע, מפיק, במאי ותסריטאי ישראלי (נולד ב-1945)
2021 – סירקה טורקה, משוררת פינית (נולדה ב-1939)
2022 – ליבור פשק, מנצח צ'כי (נולד ב-1933)
2024 – לאון קופר, פיזיקאי וחוקר מוח יהודי-אמריקאי, חתן פרס נובל לפיזיקה (נולד ב-1930)
חגים ואירועים החלים ביום זה

כימיה – יום המול
22 באוקטובר – 24 באוקטובר
אוקטובר
לוח אירועים שנתי
אבשלום פיינברג
פלה
מייקל קרייטון
ברוטוס
אל ג'ולסון, בבלק פייס, בסרט זמר הג'אז, הסרט המדבר הראשון, עם מיי מקאבוי
אלפרד נוימן (סופר)

| --- | --- |
אין תמונה חופשית
 לידה:  15 באוקטובר 1895 Lidzbark, ממלכת פולין 
 פטירה:  3 באוקטובר 1952 (בגיל 56) לוגאנו, שווייץ 
 מדינה:  ארצות הברית, צרפת, גרמניה, איטליה 
 מקום מגורים:  פירנצה, ניס, לוס אנג'לס, פייזולה, מינכן, רוסטוק, ברלין 
 שפות היצירה:  גרמנית 
 
אלפרד נוימן (באנגלית: Alfred Neumann;‏ 15 באוקטובר 1895 – 3 באוקטובר 1952) היה סופר יהודי-גרמני שכתב רומנים, סיפורים, שירים, מחזות וסרטים, וכן עסק בתרגום ספרות לגרמנית.
כריכת רומן מאת אלפרד נוימן
ביוגרפיה

נוימן נולד בלאוטנבורג, גרמניה (כיום בפולין) ב-15 באוקטובר 1895.
בשנת 1926 זכה בפרס קלייסט. רומן שחיבר בשם "הפטריוט" הומחז וצולם ב-1928 בבימויו של ארנסט לוביטש, וב-1938 צולם בצרפת מחדש, בבימוי של מוריס טורניר (אנ').
בשנת 1933, בעת עליית המפלגה הנאצית לשלטון בגרמניה, עבד נוימן באיטליה כאשר. המפלגה הנאצית תפסה את כל רכושו בשל זהותו היהודית, וכתביו נאסרו לקריאה על ידי הרייך השלישי. הוא נשאר באיטליה עד 1938, אז עבר לצרפת. הסרט הצרפתי רספוטין שפורסם ב-1938 התבסס על רומן שלו. ב-1941 עבר ללוס אנג'לס והתאזרח בארצות הברית, שם שהה עד 1949.
עבודתו כתסריטאי כללה את אף אחד לא יימלט (אנ') (1944), קונפליקט (סרט) (אנ') (1945) ואת שובו של מונטה כריסטו (אנ') (1946). נוימן גם הפיק את העיבוד הבימתי המצליח הראשון למלחמה ושלום ב-1942. בין הרומנים שפרסם היו "המלך הבר" ו"השטן".
נוימן נישא לרקדנית שווייצרית בשם קתרינה שצברגר. בני הזוג התגרשו, ולאחר מכן הוא התחתן עם בתו של גיאורג מולר, המו"ל שהוציא לאור את ספר השירים הראשון שלו.
נפטר בלוגאנו, שווייץ, בגיל 56 באוקטובר 1952.
ספריו שפורסמו (רשימה לא מלאה)

חייה של כריסטינה משוודיה
איש דצמבר
מראה של טיפשים
קיסר חדש
החברים של העם
שישה מהם
השטן
הערות שוליים

ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אלפרד נוימן (סופר)".
1 2 3 4 5  Alfred Neumann | Writer, IMDb (באנגלית אמריקאית)
↑  Variety, Variety (October 1952), New York, NY: Variety Publishing Company, 1952
| --- | --- |
בקרת זהויות :  NLI: 987007265945105171  PLWABN: 9810662233405606  BNC: 000036590  BNE: XX1381369  BnF: cb12683663d (data)  CiNii: DA15696102  GND: 118587250  ICCU: RAVV031873  ISNI: 0000 0000 8384 7952  LCCN: n50004510  NKC: jo2002103073  NLA: 35380704  NTA: 07067387X  RERO: 02-A012347944  SNAC: w6vh6dft  SUDOC: 058642072  Trove: 932362  VcBA: 495/345552  VIAF: 56732700   WorldCat (עם VIAF): 56732700
פקטור VIII

פקטור VIII ( בקיצור: FVIII) הוא גורם קרישה ההכרחי בתהליך קרישת דם; זהו חלבון מורכב הידוע גם כ-Anti-hemophilic factor ('הגורם המונע המופיליה'). באדם, הוא מקודד על ידי הגן F8. פגמים בגן זה יגרמו למחלת ההמופיליה מסוג A- מחלה רצסיבית בתאחיזה לכרומוזום X.
פקטור VIII הוא קו-פקטור לפקטור IXa, אשר יחד עם יון סידן ופוספוליפידים יוצר קומפלקס ההופך את פקטור X לצורתו הפעילה – פקטור Xa. פקטור VIII הוא גליקופרוטאין המיוצר ומשוחרר לזרם הדם על ידי האנדותל. במחזור הדם, פקטור זה קשור בעיקר לפקטור פון וילברנד ויחדיו הם יוצרים מבנה יציב ולא-פעיל. הפעלה (אקטיבציה) על ידי טרומבין גורמת לניתוק-הקישור (דיסוציאציה), ופקטור VIII עוזב את הקומפלקס האמור ומשמש כקו-פקטור לפקטור IXa, כדי לגרום להפעלה של פקטור X. (בהמשך, פקטור X יחד עם פקטור Va יגרמו ליצירתו של טרומבין נוסף, אשר הופך פיברינוגן לפיברין וליצירת קריש דם.)
פקטור VIII מיוצר בתאי אנדותל של הסינוסואידים בכבד ובאנדותל בחלקי גוף רבים, כולל הכליות. הוא אינו מיוצר במידה משמעותית בהפטוציטים (תאי הכבד) ולכן רמתו אינה מושפעת או אף עולה במחלות כבד.